Í verkefninu var stutt við uppbyggingu Matvælaklasa í Ríki Vatnajökuls . Helstu markmið voru að byggja upp skilvirka grasrótarstarfsemi innan klasans , vinna að þróun á sameiginlegri ímynd , vinna kynningarefni fyrir Matvæli í Ríki Vatnajökuls og síðast en ekki síst að vinna að skilgreindum vöruþróunarverkefnum til að styrkja úrval staðbundinna sælkeramatvæla á svæðinu . Verkefnið heppnaðist í alla staði vel . Þátttakendur í matvælaklasanum vinna náið saman í framhaldi verkefnisins . Byggð hefur verið upp sameiginleg og skýr ímynd afurða úr Ríki Vatnajökuls . Meðal annars var gefin út matreiðslu ‐ og upplifunarbók þar sem fjallað erum um afurðir , framleiðendur og umhverfi þeirra í Ríki Vatnajökuls . Bókin hefur nú selst í um 2000 eintökum . Verkefnið leiddi til þess að hópurinn réðist í að reka sameiginlega heimamarkaðsbúð í Pakkhúsinu á Höfn sumarið 2009 sem breyttist í vikulegan markað yfir veturinn 2009 ‐ 2010 . Fjöldi afurða er nú tilbúinn til sölu eftir vöruþróunarferli .